Atbilstoši Komisijas īstenošanas regulas (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu, 348.pantam visas importa un pagaidu uzglabāšanas deklarācijas, kuras būs iesniegtas līdz š.g. 1.maijam un nebūs izlaistas līdz minētajam datumam (izlaistas – importa deklarāciju gadījumā, apstiprinātas – pagaidu uzglabāšanas deklarāciju gadījumā),pēc 1.maija būs jāanulē un jāiesniedz atkārtoti atbilstoši no 1.maija spēkā esošiem normatīvajiem aktiem.

Papildus informējam, ka D tipa importa deklarācijas, kas būs iesniegtas līdz š.g. 1.maijam un kurām līdz minētajam datumam nebūs iesniegts preču uzrādīšanas paziņojums, pēc š.g. 1.maija jāiesniedz atkārtoti atbilstoši no š.g. 1.maija spēkā esošiem normatīvajiem aktiem. Iepriekš iesniegtas D tipa deklarācijas, kurām nav iesniegts preču uzrādīšanas paziņojums, tiks automātiski noraidītas pēc 30 dienām.

Uz precēm, kas novietotas pagaidu uzglabāšanā līdz 30.04.2016., attiecas termiņš, kas bija spēkā, tās novietojot pagaidu uzglabāšanā – 20 vai 45 dienas. Minētais termiņš nav pagarināms.

Lai nodrošinātu informācijas sistēmu atbilstību Savienības Muitas kodeksā un ar to saistītajos normatīvajos aktos noteiktajām prasībām, kurām nav paredzēts pārejas periods, ar 2016.gada 1.maiju EMDAS tiks ieviestas šādas izmaiņas un papildinājumi:

**Importa kontroles sistēmas Importa deklarāciju noformēšanas funkcionalitātē:**

* izmaiņas valūtas kursu piemērošanas mehānismā. Turpmāk tiks izmantots valūtas maiņas kurss, kas tiks publicēts Eiropas Centrālās bankas mājas lapā (<http://www.ecb.europa.eu/stats/exchange/eurofxref/html/index.en.html>) katra mēneša priekšpēdējā trešdienā. Valūtas maiņas kursu piemēros mēnesim, sākot no nākamā mēneša pirmās dienas;
* AEO būs iespēja saņemt informāciju par preču kontroli, iesniedzot importa deklarāciju pirms kravas ierašanās (D tipa deklarācija);
* izmaiņas muitas vērtības deklarācijas formā, kā arī vērtības apmēra kontrolē – muitas vērtības deklarācija jāiesniedz, ja preču vērtība pārsniedz 20 000 EUR;
* izmaiņas ievedmuitas nodokļa atmaksāšanas formās pēc preču izlaišanas;
* piemērojot muitas procedūru “Preču novietošana muitas noliktavā”, gadījumos, kad muitas noliktavas atļaujas turētājs nebūs norādīts deklarācijas 8.ailē kā “Saņēmējs” vai 14.ailē kā “Deklarētājs/Pārstāvis”, tas obligāti būs jānorāda kā “Informējamā persona”;
* izmaiņas galvojumu kontrolē:
  + saistībā ar vispārējā galvojuma piederības kontroli attiecībā uz ievešanas procedūrām, kur muitas parāds var rasties – galvojuma piederība turpmāk tiks saistīta ar atļaujas saņemšanu (attiecas uz atļaujām muitas noliktavām un ievešanai pārstrādei, kas tiks izsniegtas pēc 01.05.2016.);
  + būs iespēja piemērot līdz 30% samazinātu vispārējo galvojumu muitas parādam, kas radies;
  + vairs netiks piemērots atbrīvojums no galvojuma parādam, kas var rasties, ja parāda summa nepārsniedz 500 EUR;
  + vairs netiks piemērots automātisks atbrīvojums no galvojuma sniegšanas parādam, kas var rasties, gadījumos ja komersantam ir AEO statuss vai komersants ir Padziļinātas sadarbības programmas dalībnieks;
  + deklarācijām, kurām tiek aprēķināts parāds, kas var rasties, pie nodokļu aprēķina turpmāk tiks attēlotas tikai ievedmuitas nodokļu un akcīzes nodokļu summas;
  + tiks pārbaudīts, lai galvojumam būtu izdalīta summa parāda, kas var rasties, segšanai.

No 01.05.2016. muitas deklarācijās norādītajiem vispārējiem galvojumiem tiks iestrādāta papildu kontrole – gadījumos, kad muitas deklarācijā tiek aprēķināts parāds, kas var rasties, tiks pārbaudīts, vai norādītajam vispārējam galvojumam ir izdalīta summa parāda, kas var rasties, nodrošināšanai. Gadījumos, kad visa vispārējā galvojuma summa ir novirzīta parādam, kas ir radies, segšanai, muitas deklarācijas ar parādu, kas var rasties, noformēt nebūs iespējams.

VID Elektroniskās deklarēšanas sistēmas (EDS) sadaļas Muitas klientu darījumi (MKD) [WWW saskarnē](https://www.vid.gov.lv/default.aspx?tabid=9&id=1180&hl=1) - Atlikto maksājumu rēķinu lapā komersantam ir pieejama informācija par vispārējā galvojuma apjomu, kas izmantots muitas procedūras – laišana brīvā apgrozībā – nodrošināšanai.

Gadījumos, kad nepieciešams mainīt vispārējā galvojuma apmēra sadalījumu starp muitas procedūru – laišana brīvā apgrozībā – un pārējām muitas procedūrām, komersantiem jāiesniedz VID Muitas pārvaldē iesniegums, nosūtot to uz e-pasta adresi [MP.lietvediba@vid.gov.lv](mailto:MP.lietvediba@vid.gov.lv).

**Pagaidu uzglabāšanas funkcionalitātē:**

* atļauju un galvojumu, kas izdoti līdz 01.05.2016., piemērošana sistēmā nemainās līdz to derīguma termiņa beigām vai pārreģistrācijai;
  + pēc atļauju pārreģistrācijas vai saņemot jaunu atļauju, lai piemērotu pagaidu uzglabāšanu muitas noliktavā, ir jāsaņem atsevišķa atļauja pagaidu uzglabāšanas vietas darbībai, kā arī ir nepieciešams vispārējais [galvojums](https://www.vid.gov.lv/default.aspx?tabid=9&id=7665&hl=1&mod=33) muitas parāda, kas var rasties, segšanai;
  + vispārējo galvojumu pirms atļaujas pagaidu uzglabāšanas vietas darbībai saņemšanas sniedz pagaidu uzglabāšanas vietas atļaujas turētājs;
* atļaujām pagaidu uzglabāšanas vietas darbībai, kas ir saņemtas pēc 01.05.2016., vienreizējā galvojuma piemērošana sistēmā nav paredzēta;
* iesniedzot pagaidu uzglabāšanas deklarāciju, galvojumiem, kas piešķirti pēc 01.05.2016., pielikums nav jāpievieno;
* uzņēmumiem, kuriem ir piešķirts AEO un/ vai Padziļinātās sadarbības programmas (PSP) dalībnieka statuss, sistēmā netiek automātiski piemērots atbrīvojums no galvojuma;
* pagaidu uzglabāšanas deklarācijā nav iespējas veikt atzīmi par PSP statusa esamību;
* uzņēmējiem, kuriem ir piešķirts AEO un/ vai PSP dalībnieka statuss un kuri ar 01.05.2016. vēlas saņemt atbrīvojumu no galvojuma iesniegšanas par muitas parādu un citiem maksājumiem, kas var rasties, ir jāsaņem atļauja par atbrīvojumu no galvojuma;
* iesniedzot pagaidu uzglabāšanas deklarāciju pirms kravas ierašanās, uzrādīšanas paziņojuma iesniegšanas termiņš, kravai ierodoties pagaidu uzglabāšanas vietā, ir 30 dienas (7 dienu vietā);
* preču uzglabāšanas termiņš ar 01.05.2016. ievestajām precēm ir 90 dienas (neatkarīgi no preču transportēšanas veida) bez iespējas šo termiņu pagarināt;
* uz precēm, kas novietotas pagaidu uzglabāšanā līdz 30.04.2016., attiecas termiņš, kas bija spēkā, tās novietojot pagaidu uzglabāšanā – 20 vai 45 dienas. Minētais termiņš nav pagarināms.

**Eksporta kontroles sistēmā:**

* izmaiņas eksporta procedūru noslēgšanas kontrolē – akcīzes precēm un KLP precēm eksporta procedūra jāslēdz izvešanas muitas iestādē robežšķērsošanas vietā (uz ārējās robežas), t.i., minētās preces nogādāt ar secīgo ārējo tranzīta procedūru līdz ārējai robežai nebūs iespējams;
* izmaiņas eksportētāja ailes kontrolē fizisko personu gadījumā – ar 01.05.2016. eksportētājs atsevišķos gadījumos var būt arī trešās valsts fiziska persona

Plašāku informāciju lūdzam skatīt VID mājas lapas sadaļā “Sākumlapa / Muita / Savienības Muitas kodekss / Muitas procedūras / [Eksports](https://www.vid.gov.lv/default.aspx?tabid=9&id=7640&hl=1&mod=33)”

**Tranzīta kontroles sistēmā:**

* tiek atcelta paaugstināta riska preču kodu saraksta izmantošana (Regulas Nr.2454/93 44.c pielikums). Tranzīta kontroles sistēmā atceltas pārbaudes, kas saistītas ar paaugstināta riska preču kodu uzrādīšanu.